Tref kieryn łostanie w pamiynci inacy- Podhalanie i Slonzocy jak pszociele.
Czym dlo nas Slonzokow je nasza godka wszyjscy wiymy. Pod tym wzglyndym niewiela ustympujymy górolom s Podhalo .Dobrze ,że som tacy ludkowie i instytucje kere majom we zocy jynzyk swojich starzikow i łojcow. Dnia 11 i 12 października na zaproszyni Miejski Bibliotyki Publicznej we Nowym Targu we piyknej regionalnej sali im. ks. prof. Józefa Tischnera trefili sie poeci ze Slonska p.Regina Sobik, Urszula Oślislok, Brygida Simka s zocnymi poetami górolami s Podhalo w osobach p.Wandy Szado -Kudasikowej, Romana Dziobonia, Renaty Lipkowskiej i Stanisława Apostoła. Cołkom tom łorkiestrom dyrygowoł poł Ślonzok poł Górol przezacny p.Krzysztoł Kokot kierego tu ze swojom babeczkom prziwioło sprzed 30 laty aż kajś spod Katowic . A że mu sie tak spodobały gory i ludziska toż wros w ta ziymia jak tyn domb. Ło swojich korzyniach jednako niy zapomnioł bo jak żodyn poradzi szkryflać po slonsku. Atmosfera jako była na tym trefie łostanie już na dycko we pamiynci Tych co tu byli. Gospodynie p.Zofia Giełczyńska i Jagoda Zaucha zadbały ło to ,żeby żodnymu sie niy przikrzyło toteż czytaniu po naszymu i w gwarze podhalański niy było końca. Jednako goście i gospodorze poczynstowani swojskimi maszkietami mili mocka siły ,żeby siedzieć do dłogigo wieczora. W końcu trza było sie zbiyrać bo drugi dziyń zapowiadoł sie niy myni ciekawie. 12 października ło godz 11.oo we Waksmundzki Biblijotyce czakało na gości jeszcze wiynksze grono słuchaczy i wybitnych łosobistości jakim byli Wójt, Szefowa Biblijotyki i miejscowy Farosz .Byli tyż niy yno lokalni szkryflacze ale i poetki aże s Spisza. I tak jak u nas na Slonsku tak i tam ta godka w każdej miejscowości je troszyczka inakszo toż wert było posłuchać wszystkich .Co ciekawe młode pokolyni idzie we ślady swojich łojcow .Dwa młode karlusy i dziołszka grali taki konski że aż chciało się tańcować . Dwie cery p .Marii Wnęk łobleczone we regijonalny stroj zabawiały godkom jakom im naszkryflała jich mamulka. Swoji konski czytały p. Barbara Paluch ,Stanisława Szewczyk , Maria Krzysztofek , Zofia Łukasz i wiela jeszcze inszych. Niy miejcie mi za złe i niy łobrozcie sie żech s tego wszystkigo niy wymiyniła wszystkich kerzy sie tam pokozali i przijechali specjalnie na tyn tref . Niy wyłobrażocie sie jak piyknie było posłuchać niy yno naszej godki spod Rybnika, Jankowic, Zebrzydowic i Świerklan ale i godki spod Łopusznej ,Waksmundu, Krauszowa i Krympach. Ale jak to padajom co dobre tyż sie kończy toż po poczynstunku i wymianie geszynkow goście ze Slonska musieli sie zbiyrać ,żeby chocioż na kwila zjawić sie u p.Papieżów /małżyństwo slonsko -górolski/ żeby potym, za Jich wstawiynnictwym łobejrzeć we Łopusznej tzw „Tischnerówka”. Tam dowiedzieli sie wiela ło zacnym ksiyndzu prof Józefie Tischnerze. Łobejrzeli izba pamiynci i film. Potym pojechali na pobliski kiyrchow do Łopusznej na grob Tischnera. Troszka sie zadziwili że tak wielki i mondry człowiek jakim boł ks.prof. Tischner mo taki lichy jak sie godo na Ślonsku grob .Widać u niego pokora szła do kupy s jego wielkościom. Na koniec łostała jeszcze Gajowka Mikołaja we Gorczańskim Parku Narodowym na zamkniynci sezonu poetyckigo. Tukej tyż tak jak we inszych miejscach przyjynci było ciepłe i serdeczne .Po czytaniu wierszy Podhalanie śpiywali slonski pieśniczki a Slonzoczki górolski a potym wszyjscy do kupy. Było kupa śmiychu i zabawy. Czas wartko lecioł jak by s bicza szczeloł .A tu jeszcze po gorskich wertepach trza było dostać sie nazod do Łopusznej. Po pożegnaniu pełni wrażyń załopatrzyni w nowe doświadczynia znajomości i przyjaźnie nasze poetki wrocili na Slonsk .Tyn tref na pewno łostanie im w pamiynci a ludzie s kierymi sie spotkali łostanom w Jich sercach do końca życio .
Foto R.Sobik
szl_Latn szl_Latn knc_Latn